Bazaviy tarmoqlar korxonalari aktivlaridan samarali foydalanishga doir qo‘shimcha chora-tadbirlar to‘g‘risida

Iqtisodiyotning bazaviy tarmoqlari korxonalarining ixtisosli bo‘lmagan va foydalanilmayotgan aktivlaridan samarali va maqsadli foydalanish maqsadida Vazirlar Mahkamasi qaror qiladi: 
 1. “O‘zbekneftgaz” MXK, “O‘zbekenergo” AJ va “O‘zkimyosanoat” AJ tomonidan Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari bilan birgalikda ixtisosli bo‘lmagan korxonalar mavjudligi, shuningdek bazaviy tarmoqlar korxonalaridagi foydalanilmayotgan ishlab chiqarish maydonlari va obyektlar yaxlit xatlovdan o‘tkazilganligi va shu asosida ulardan bundan buyon samarali foydalanishga doir takliflar ishlab chiqilganligi ma’lumot uchun qabul qilinsin.
 2. Quyidagilar:
 ommaviy savdolarda xususiy mulkka sotiladigan obyektlar va xo‘jalik jamiyatlari ulushlari ro‘yxati 1-ilovaga* muvofiq;
 mahalliy ijro etuvchi hokimiyat organlariga davlat mulki sifatida operativ boshqarish uchun bepul beriladigan, shuningdek keyinchalik ulardan samarali foydalanish uchun boshqa tashkilotlarga mulk qilib beriladigan obyektlar ro‘yxati 2-ilovaga* muvofiq tasdiqlansin. 
 Bunda mahalliy ijro etuvchi hokimiyat organlariga davlat mulki sifatida operativ boshqarish uchun beriladigan obyektlardan foydalanish va ularni saqlab turish xarajatlari 2018-yilda O‘zbekiston Respublikasi Davlat budjetining xarajatlar qismiga kiritilishi belgilansin.
 3. O‘zbekiston Respublikasi Iqtisodiyot vazirligi, Moliya vazirligi, Davlat soliq qo‘mitasi, Xususiylashtirilgan korxonalarga ko‘maklashish va raqobatni rivojlantirish davlat qo‘mitasi, “O‘zbekneftgaz” MXK va “O‘zbekenergo” AJning 3-ilovaga* muvofiq ro‘yxat bo‘yicha foydalanilmayotgan asosiy vositalar va obyektlarni belgilangan tartibda ikki yil muddatga konservatsiya qilish to‘g‘risidagi taklifi qabul qilinsin.
 4. Belgilansinki, konservatsiya qilish bo‘yicha tadbirlar, konservatsiya qilingan asosiy vositalar va obyektlarni qo‘riqlash balansda saqlovchi tashkilotlarning o‘z mablag‘lari hisobiga ta’minlanadi.
 Konservatsiya qilish ishlab chiqarish hajmlari pasayishiga olib kelmasligi ma’lumot uchun qabul qilinsin.
 5. “O‘zbekneftgaz” MXK, “O‘zbekenergo” AJ va “O‘zkimyosanoat” AJ:
 O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi bilan birgalikda ushbu qarorning 1-ilovasiga kiritilgan obyektlarni va xo‘jalik jamiyatlari ulushlarini baholash va ommaviy savdolarga qo‘yish jadvallarini o‘n kun muddatda tasdiqlasinlar;
 ushbu qarorga 2-ilovada ko‘rsatilgan obyektlarni qoldiq balans qiymat bo‘yicha ulardan keyinchalik samarali foydalanish uchun bir oy muddatda tegishli mahalliy ijro etuvchi hokimiyat organlariga va boshqa tashkilotlarga bepul bersinlar.
 6. O‘zbekiston Respublikasi Hukumatining 4-ilovaga* muvofiq ayrim qarorlariga o‘zgartirishlar kiritilsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari J.A. Qo‘chqorov va G‘.I. Ibragimov zimmasiga yuklansin.